Oudrugbyspeler ná rusie doodgeskietFederico Aramburu is Saterdag doodgeskiet. (Foto: Paul Ellis/AFP) ŉ Oudrugbyspeler van Argentinië is die afgelope naweek in Parys doodgeskiet nadat hy glo by ŉ woordewisseling betrokke was. ŉ Vrou is intussen in verband met sy moord in hegtenis geneem, maar twee ander verdagtes is nog op vrye voet. Federico Aramburu, wat die grootste gedeelte van sy rugbyloopbaan in Frankryk deurgebring het, is Saterdag in die vroeë oggendure in die Saint-Germain-distrik doodgeskiet nadat hy en sy vriende glo met ŉ ander groep mense in ŉ stryery by ŉ restaurant gewikkel geraak het. Uitsmyters het glo om 06:00 die twee groepe uiteen gedwing, waarna een van die mense in ŉ motor gespring en weggery het. Aramburu en sy vriende het by die restaurant agtergebly. “Die woordewisseling was afgehandel, maar die groep mans het later teruggekom en Aramburu vanuit hul motor geskiet,” het ŉ vertroulike bron aan AFP gesê. Die 42-jarige Aramburu is na bewering drie keer geskiet en is op die toneel dood verklaar. ŉ Vrou is Maandag in verband met sy moord in hegtenis geneem en is Dinsdag aangekla as ŉ medepligtige aan sy moord. Sy is steeds in polisieaanhouding. Sy het glo die motor bestuur vir die twee verdagtes wat Aramburu glo vermoor het. Die twee ander mans, albei in hul 30’s, is steeds soek. “Hierdie gruwelike misdaad en Aramburu se dood het sy familie, vriende en die rugbywêreld verstom en in smart gedompel,” het Yann le Bras, prokureur vir die Aramburu-familie, gesê. Aramburu het Argentinië in altesame 22 toetse as senter of vleuel verteenwoordig en hy was onder meer by die Wêreldbekertoernooi in Frankryk in 2007 in aksie. Sy drie in die uitspeelwedstryd teen die gasheerland het ŉ groot rol in die Suid-Amerikaners se uiteindelike derde plek gespeel. Hy het ook klubrugby in Frankryk gespeel waar hy vir Biarritz, Perpignan en Dax uitgedraf het. Hy het die Top-14-reeks twee keer saam met Biarritz gewen en het ook later in die klub se direkteursraad gedien. Sedert sy uittrede uit die sport het Aramburu in Biarritz gewoon en vir ŉ toerismemaatskappy gewerk.